**NOTĂ DE FUNDAMENTARE**

Inspectoratele școlare sunt instituții publice deconcentrate ale Ministerului Educației Naționale, în conformitate cu Hotărârea Guvernului nr. 26/2017 privind organizarea și funcționarea Ministerului Educației Naționale, cu modificările și completările ulterioare.

Inspectoratul Școlar Județean Mehedinți, denumit în continuare ISJ Mehedinți, funcționează în imobilul, teren și clădiri, identificat cu nr. MF 154920 și MF 154921, situat în Municipiul Drobeta-Turnu Severin, str. Decebal nr. 23, imobil preluat prin transfer, conform prevederilor HG nr. 161/2007 *privind transmiterea unui imobil, proprietate publică a statului, din administrarea Ministerului Administraţiei şi Internelor în administrarea Ministerului Educaţiei şi Cercetării*. Astfel, conform inventarului centralizat al bunurilor din domeniul public al statului, imobilul transmis ca sediu al ISJ Mehedinți se compune din teren în suprafață de 1.712,03 mp și se identifică în inventarul centralizat al bunurilor din domeniul public al statului cu nr. MF 154921, clădire – pavilion principal, având regimul de înălțime P+2E și suprafața construită de 663,12 mp și clădire – cabină poartă având suprafața construită de 7,16 mp, ambele clădiri identificându-se cu nr. MF 154920.

În programul informatic „PATRIM-patrimoniul public al statului”, bunul imobil care a făcut obiectul HG nr. 161/2007 *privind transmiterea unui imobil, proprietate publică a statului, din administrarea Ministerului Administraţiei şi Internelor în administrarea Ministerului Educaţiei şi Cercetării,* dintr-o eroare a fost înregistrat atât cu nr. de identificare MF 37229, cu denumirea „64-02”, așa cum figura bunul la momentul preluării, cât și cu nr. MF 154920, cu denumirea „ISJ Mehedinți - clădire sediu” și nr. MF 154921, cu denumirea „ISJ Mehedinți – teren”. Astfel, pentru evitarea dublei înregistrări, se impune scoaterea din inventarul centralizat al bunurilor din domeniul public al statului a nr. MF 37229, înscris eronat.

Clădirea cu destinația de cabină poartă (punct control acces), clădire provizorie, fără fundații, din cărămidă și cu acoperișul din plăci prefabricate, cu hidroizolație, la momentul preluării se afla într-o stare avansată de degradare, prezenta un grad de uzură foarte ridicat (85-90%) care nu mai permitea utilizarea ei, ceea ce a condus, în timp, la prăbușirea parțială a construcției. Ulterior, pentru evitarea unor accidente, construcția cu destinația de cabina poartă, cu suprafața construită de 16 mp, a fost dezmembrată.

Clădirea – pavilion principal era compusă dintr-o clădire P+2E și o înșiruire de construcții cu nivel de înălțime –parter, lipite una de alta, având rost de tasare și dilatare față de pavilionul central, construite cu fundații continue sub ziduri de beton ciclopian, cu zidărie structurală din cărămidă provenită din demolări, cu învelitoare din tablă sau țiglă în unele zone, cu diverse destinații, în special spații de depozitare și garaje. Toate aceste clădiri provizorii (anexe), cu regim de înălțime parter, se aflau într-o stare avansată de degradare, nu mai prezentau siguranță în exploatare, fapt menționat și în memoriile tehnice întocmite de arh. M. Manta și ing. M. Lambuca.

ISJ Mehedinți, în anul 2010, pentru a-și desfășura activitatea în imobilul preluat, a consolidat, reabilitat și refuncționalizat clădirea P+2E, iar construcția anexă cu destinația de garaj, cu suprafața construită de 66 mp, a fost consolidată și reabilitată, fiind utilizată ca arhivă. O parte din construcțiile anexe, cu destinația de spații de depozitare și garaje, cu suprafața totală construită de 268 mp, au fost parțial dezmembrate. Întrucât aceste construcții delimitează incinta, ținând și loc de împrejmuire a acesteia pe laturile de nord, est și vest, din construcțiile anexe nu s-a demolat zidul perimetral exterior, care a fost consolidat prin cămășuire cu plasă STNB și turnarea unei centuri din beton armat la partea superioară, pentru a fi folosit drept împrejmuire.

Drept urmare, pentru aceste clădiri a fost stins uzul și interesul public național și se impune scoaterea din domeniul public al statului a unei părți din clădirea identificată la nr. MF 154920, având caracteristicile descrise în anexa nr. 1, ca urmare a pieirii bunului.

În inventarul centralizat al bunurilor din domeniul public al statului, imobilul situat în Municipiul Drobeta-Turnu Severin, str. Decebal nr. 23, identificat cu nr. MF 154920, are o valoare totală de 2.485.623 lei, conform ultimei reevaluări efectuată în anul 2015 care a stat la baza HG nr. 577/2016 *privind modificarea anexei nr. 8 la HG nr. 1.705/2006 pentru aprobarea inventarului centralizat al bunurilor din domeniul public al statului*, din care:

* Clădire – sediu ISJ Mehedinți cu valoarea de inventar de 2.403.097 lei;
* Clădire – arhivă cu valoarea de inventar de 82.526 lei.

În anul 2016 au fost realizate lucrări investiționale la sediul ISJ Mehedinți, conform Procesului-verbal de recepție la terminarea lucrărilor nr. 13521/28.12.2016, imobilul identificat cu nr. MF 154920 și MF 154921 își modifică valoarea din inventarul centralizat al bunurilor din domeniul public al statului, ca urmare a finalizării lucrărilor de „Reabilitare ISJ – reamenajare spații pentru persoane cu dizabilități”. În urma acestor lucrări executate conform procesului verbal sus-menționat, la valoarea totală a clădirilor de 2.485.623 lei se adaugă valoarea investițiilor realizate în sumă de 63.323 lei, astfel că, valoarea clădirii devine 2.548.946 lei, iar la valoarea terenului de 717.362 lei se adaugă valoarea investițiilor realizate în sumă de 62.409 lei, astfel că, valoarea terenului devine 779.771 lei.

Necesitatea, oportunitatea și realitatea datelor prezentate în proiectul de act normativ reies din documentele existente la nivelul Ministerului Educației Naționale.

Imobilul care face obiectul prezentului act normativ nu este grevat de sarcini, nu face obiectul unor cereri de revendicare/restituire și nu se află în litigii pe rolul instanțelor judecătorești, așa cum rezultă și din extrasul de carte funciară anexat, care în Partea a III- a nu conține nicio mențiune în acest sens.

Actul normativ astfel inițiat nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare, potrivit prevederilor art. 2 alin. (2) din Hotărârea Guvernului nr. 1361/2006 privind conținutul instrumentului de prezentare și motivare a proiectelor de acte normative supuse aprobării Guvernului, cu modificările și completările ulterioare.

Pentru transparență decizională și acces la informații de interes public, prezentul proiect de act normativ a fost publicat pe pagina de internet a ministerului, la secțiunea „Proiecte de acte normative” conform Legii nr. 52/2003, cu modificările și completările ulterioare, republicată.

Față de cele menționate a fost elaborat prezentul proiect de Hotărâre a Guvernului privind modificarea anexei nr. 8 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, pentru bunuri aflate în administrarea Ministerului Educației Naționale prin Inspectoratul Școlar Județean Mehedinți, pe care îl supunem Guvernului spre adoptare.

**MINISTRUL EDUCAȚIEI NAȚIONALE,**

Valentin POPA

**AVIZĂM FAVORABIL**

Ministrul finanțelor publice,

Eugen Orlando TEODOROVICI

Ministrul justiției,

Tudorel TOADER

**SECRETAR DE STAT,**

**Gigel PARASCHIV**

**SECRETAR GENERAL,**

**Dănuț GHICAN**

**DIRECȚIA GENERALĂ ECONOMICĂ**

**DIRECTOR GENERAL,**

**Mihai PĂUNICĂ**

**DIRECȚIA GENERALĂ JURIDIC**

**DIRECTOR GENERAL,**

**Crina Mădălina CIOBANU**

**DIRECȚIA AVIZARE ACTE NORMATIVE ȘI PERSONAL**

**DIRECTOR,**

**Liliana DUȚĂ**

**DIRECȚIA GENERALĂ INFRASTRUCTURĂ**

**DIRECTOR GENERAL,**

**Mariana CHIVU**

**DIRECȚIA PATRIMONIU ȘI INVESTIȚII**

**DIRECTOR,**

**Roxana ILIE**

**Aviz de legalitate, Aviz de conformitate,**

**Valentin Sorin POPESCU**

**Întocmit,**

**Crenguța NICU**